དུས་ཚོད་ཏག་ཏག་ཡིན་ཞེས་པ་ནི།སྐབས་དེར་རྒྱ་ནག་གཞུང་གིས།རང་སྲེག་ནི་བོད་ཀྱི་ལོ་རྒྱུས་ཀྱི་འཕེལ་རིམ་ནང་བྱུང་མ་མྱོང་ཞིང་དེ་དང་འགལ་བ་ཡིན་ཚུལ་དང་།རང་སྲེག་ནི་བོད་བརྒྱུད་ནང་བསྟན་གྱི་དགོངས་པ་དང་འགལ་བ་རེད་ཅེས་དྲིལ་བསྒྲགས་བྱས་པ་རེད།ལོ་རྒྱུས་ཀྱི་འཕེལ་རིམ་དང་འགལ་ཚུལ་དང་བོད་བརྒྱུད་ནང་བསྟན་གྱི་དགོངས་པ་དང་འགལ་ཚུལ་གྱི་སྐད་ཆེ།གཞུང་གིས་བཤད་པ་ཙམ་མིན་པར་བླ་སྤྲུལ་གྱི་མིང་འཛིན་འགའ་ལའང་བཤད་དུ་བཅུག་པ་རེད།བོད་པ་རང་ཉིད་ཀྱི་ནང་དུའང་།ལོ་རྒྱུས་ཀྱི་བྱུང་བ་འདི་ལ་དོ་སྣང་གནང་མཁན་ཧ་ལམ་དཀོན་ཙམ་ཡིན་པ་འདྲ།གནད་དོན་དེ་ཉེ་དུས་ཕྲན་རང་བོད་ཀྱི་སྲིད་བྱུས་ཉམས་ཞིབ་ཁང་གི་བགྲོ་གླེང་ཚོགས་འདུར་བཅར་དུས་མཐོང་ཚུལ་ཧ་ཅང་གསལ་པོ་བྱུང་།གང་ལྟར་རྒྱ་ནག་གཞུང་གིས་དེ་འདྲ་ཞིག་བཤད་ཡོང་དུས།བོད་ཀྱི་ལོ་རྒྱུས་ནང་གནས་ཚུལ་དེ་འདྲ་བྱུང་མྱོང་མེད་པ་མིན་པར་བྱུང་མྱོང་བ་དང་།བྱུང་མྱོང་བ་དེ་ཡང་རང་སྲེག་ངོ་རྒོལ་གྱི་རྣམ་པ་དང་།རང་སྲེག་མཆོད་འབུལ་གྱི་རྣམ་པ་གཉིས་ཀར་བྱུང་ཡོད་ཚུལ་དེ་གསལ་འདོན་བྱས།རྩོམ་ཡིག་འདི་བོད་ནང་གི་དྲྭ་ལམ་དུ་སྤེལ་དགོས་སྟབས།དེ་ལ་གཞིགས་པའི་ཚིག་སྦྱོར་ལའང་བསམ་གཞིགས་བྱས་ཡོད།ཚོང་པ་ཞིག་གི་ལས་ཀ་བྱས་འདུག་གསུངས་ནའང་འདྲ།སྐབས་དོན་དང་འགལ་འདུག་གསུངས་ནའང་འདྲ།བདག་གིས་དམིགས་ས་དེ་འདྲ་ཞིག་ཡིན།